En 52 år gammel rørlegger fikk like før klokken 1200 i formiddag en milliard kroner i hodet under arbeid med utbedring av Stortinget.

Politiet fikk melding om hendelsen via AMK-sentralen, og nødetatene rykket ut til stedet. Mannen ble tatt hånd om av helsepersonell.

Han skal ikke være alvorlig skadet, men må belage seg på å bli observert på sykehus til i morgen.

52-åringen hadde på seg hjelm.

– I forrige uke var den en elektriker som fikk et par hundre millioner over den ene foten, men utover det har vi vært forskånet fra skader. Dette er høyst beklagelig, sier stortingspresident og byggherre, Olemic Thommessen.

Regiondirektør Ørnulf Halmrast i Arbeidstilsynet varsler allerede nå at de kommer til å utføre en grundig inspeksjon på byggeplassen.

– Det er mye som tyder på at sikringen av penger er for dårlig. I dag gikk det bra, men neste gang kan det være to milliarder som plutselig ramler ned fra et skap. Selv noen titalls millioner kan være farlig om man ikke har det rette verneutstyret, sier Halmrast.

Stortingspresidenten opplyser at det vil bli satt i gang arbeid med å sikre penger på arbeidsplassen.

– Dette arbeidet vil koste anslagsvis 30 millioner kroner, sier Thommessen.

– Er ikke det veldig mye?

– Nei. Men ring meg i morgen. Da er det 60.

– Det er mye.

– Nei, men det er en god start.